Steve Bannon

Stephen Kevin Bannon (født 1953) er en amerikansk politisk rådgiver, forretningsmann, medieleder, filmskaper og tidligere offiser i den amerikanske marinen. Fra januar til august 2017 hadde han stillingen som sjefstrateg og rådgiver i president Donald Trumps første regjering. Ideologisk befinner han seg forholdsvis langt ute på høyresiden. Da Andrew Breitbart døde i mars 2012, overtok Bannon ledelsen av nettstedet Breitbart News, som han, avbrutt av innsatsen for Donald Trump, beholdt frem til han i januar 2018 måtte trekke seg i kjølvannet av å ha kritisert presidenten.Reuters: Bannon steps down from Breitbart News after drawing fire from Trump

Biografi
Bannon ble født den 27. november 1953 og vokste opp i en arbeiderfamilie bestående av demokrater i Norfolk i Virginia. Etter videregående skole vervet han seg til marinen, deretter gikk veien til studier, først ved Virginia Tech, deretter Georgetown-universitetet og Harvard Business School. 

I august 2016 ble han utpekt til administrerende direktør i valgkampanjen til Donald Trump foran presidentvalget. Han er medgrunnlegger og daglig leder av Government Accountability Institute og tidligere styreformann i Breitbart News LLC, morselskapet til Breitbart News. Han har vært involvert i finansiering og produksjon av en rekke filmer, deriblant Fire from the Heartland: The Awakening of the Conservative Woman, The Undefeated og Occupy Unmasked. Bannon er også programvert for radioprogrammet Breitbart News Daily på en Sirius XM-satellittradiokanal.

Bannons politisk ståsted ligger forholdsvis langt ute på amerikansk høyreside. Han har blant annet hatt tilknytning til Tea Party-bevegelsen. Flere mediehus omtalte ham raskt som en av de mektigste i Trumps regjering, og allerede en drøy uke etter Trumps innsettelse, fikk han fast plass i USAs nasjonale sikkerhetsråd. Avgjørelsen om å la en rådgiver få fast plass i dette rådet ble ansett som meget uvanlig. Han ble imidlertid fjernet fra rådet allerede etter drøyt to måneder. I august 2017 ble han fjernet fra jobben som sjefstrateg.

Som redaktør for Breitbart News var Bannon særlig populær i «alternativhøyre»-bevegelsen, en sammensatt gruppe som er sterkt kritisk til innvandring, multikulturalisme og etablerte medier, og som kjemper for å bevare «hvit identitet».nrk.n 18.8.2017: Trump kvitter seg med Bannon Bannon har også snakket om «økonomisk nasjonalisme» som en vinnende strategi i forhold til demokratenes fokus på identitetspolitikk.nrk.no 18.8.2017: Kan Bannon bli en martyr?

Den 20. august 2020 kunngjorde statsadvokaten i Southern District of New York at Bannon var blitt tiltalt og arrestert for bedrageri og underslag i forbindelse med kampanjen We Build the Wall, som samlet inn over 25 millioner dollar (rundt 220 millioner kroner per august 2020) som skulle brukes til å bygge en mur mellom USA og Mexico. Den 19. januar 2021 ble Bannon benådet av president Donald Trump på Trumps siste hele dag som president.Who Did Trump Pardon on His Last Day as President?. Intelligencer. besøkt 21. januar 2021.

Bannon har tilkjennegjort et kristent livssyn.

 Referanser 

 Eksterne lenker 




Kategori:Offiserer i U.S. Navy
Kategori:Alumni fra Harvard Business School
Kategori:Personer fra Norfolk i Virginia
Kategori:Donald Trumps første regjering
Kategori:Medlemmer av Det republikanske parti (USA)
Kategori:Artikler i sjøfart-prosjektet